Legebiltzarreko Erregelamenduko 114.1 artikuluan ezarritakoa betez, agintzen dut Nafarroako Parlamentuko Aldizkari Ofizialean argitara dadin Cristina Ibarrola Guillén andreak egindako galderaren erantzuna, Foru Diputazioak emana, jakiteko ea Nafarroako Gobernuak zer kolektibo hartu duen funtsezko zerbitzutzat Covid-19aren susmoa baieztatzeko PCR probak egiteko eskaria kudeatzearren. Galdera 2020ko maiatzaren 12ko 52. Nafarroako Parlamentuko Aldizkari Ofizialean argitaratu zen.

Iruñean, 2020ko ekainaren 4an

Lehendakaria: Unai Hualde Iglesias

ERANTZUNA

Navarra Suma talde parlamentarioari atxikitako foru parlamentari Cristina Ibarrola Guillén andreak idatzizko galdera hau (20PES-00064) aurkeztu du: “Nafarroako Gobernuak zer kolektibo hartu du funtsezko zerbitzutzat COVID-19aren susmoa baieztatzeko PCR probak egiteko eskaria kudeatzearren, proba hori gaixotasunaren sintomekiko herritar guztiei egiten ez zitzaien bitartean?”. Horri buruz, Osasuneko kontseilariak honako informazio hau bidaltzen du:

SARS-COV-2 (COVID-19) gaixotasuna dela-eta jarduteko prozeduraren azken bertsioan, apirilaren 5ekoan, adierazi bezala –prozedura hori jada bidali genion Navarra Suma taldeari–, funtsezko zerbitzutzat harturiko taldeak, erabiltzaileekiko kontaktuan dauden osasun-etxe eta egoitza-zentro soziosanitarioetako profesionalez gain, honakoak ziren:

• Poliziak, suhiltzaileak, 112ko langileak.

• Nafarroako Osasun Publikoaren eta Lan Osasunaren Institutuko langileak.

• Alkateak eta Nafarroako Gobernuko kontseilariak eta departamentuetako kabineteak.

• Etxez etxeko arretako zerbitzuetako langileak (Iruñeko Udala eta mankomunitateak).

• Generoko indarkeriako egoeran dauden emakumeentzako harrera-baliabideetako langileak.

• Hondakin-bilketako langileak.

• Ehorztetxeetako langileak.

• Apartatu honetako langileak artatzen dituzten laneko arriskuen prebentzioko zerbitzuetako langileak.

• Eta unean uneko egoeraren arabera funtsezko zerbitzuetako profesionaltzat hartuak izan daitezkeen horiek.

Hori guztia jakinarazten dizut, Nafarroako Parlamentuko Erregelamenduaren 194. artikulua betez.

Iruñean, 2020ko maiatzaren 27an

Osasuneko kontseilaria: Santos Induráin Orduna